作者:高適
標題:酬秘書弟兼寄幕下諸公
內容:亞相膺時傑，群才遇良工。翩翩幕下來，拜賜甘泉宮。信知命世奇，適會非常功。侍禦執邦憲，清詞煥春叢。末路望繡衣，他時常發蒙。孰雲三軍壯，懼我彈射雄。誰謂萬裡遙，在我樽俎中。光祿經濟器，精微自深衷。前席屢榮問，長城兼在躬。高縱激頹波，逸翮馳蒼穹。將副節制籌，欲令沙漠空。司業志應徐，雅度思沖融。相思三十年，憶昨猶兒童。今來抱青紫，忽若披鵷鴻。說劍增慷慨，論交持始終。秘書即吾門，虛白無不通。多才陸平原，碩學鄭司農。獻封到關西，獨步歸山東。永意久知處，嘉言能亢宗。客從梁宋來，行役隨轉蓬。酬贈欣元弟，憶賢瞻數公。遊鱗戲滄浪，鳴鳳棲梧桐。並負垂天翼，俱乘破浪風。眈眈天府間，偃仰誰敢同。何意構廣廈，翻然顧雕蟲。應知阮步兵，惆悵此途窮。